অবশ্য বিএনপির একটি সূত্র জানায়, ঐক্য নিয়ে তাঁদের কারও কারও মধ্যে কিছুটা সংশয় আছে। কারণ, তাঁরা যুক্তফ্রন্টের নেতাদের কারও কারও ভূমিকা বুঝে উঠতে পারছেন না। যুক্তফ্রন্টের অন্যতম নেতা মাহমুদুর রহমান মান্না প্রথম আলোকে বলেন, ঐক্য নিয়ে বিএনপির সঙ্গে তাঁদের আলোচনা হচ্ছে। তবে এখনো সুনির্দিষ্ট কিছু হয়নি। একটি অংশগ্রহণমূলক নির্বাচন তাঁরা সবাই চান। এ জন্য নির্বাচনকালীন নিরপেক্ষ সরকার, সংসদ ভেঙে দেওয়া, নির্বাচন কমিশন পুনর্গঠনের মতো বিষয়গুলোতে তাঁরা একমত। সংশ্লিষ্ট সূত্র জানায়, গত সংসদ নির্বাচনের আগে ২০১২ সালে এ ধরনের একটি ঐক্য গঠনের উদ্যোগ নিয়েছিল বিএনপি। সে সময় দলটির ভারপ্রাপ্ত মহাসচিব মির্জা ফখরুল ইসলাম আলমগীর ওই প্রক্রিয়ার নেতৃত্বে ছিলেন। কৃষক শ্রমিক জনতা পার্টি, গণফোরাম, বিকল্পধারা, জাসদ (রব), নাগরিক ঐক্যসহ কয়েকটি দলের সঙ্গে আলোচনা অনেক দূর এগিয়েছিল। কিন্তু শেষ পর্যন্ত তা আলোর মুখ দেখেনি। এরপরও বিএনপির চেয়ারপারসন ও দলটির নীতিনির্ধারণী পর্যায়ের নেতারা বিভিন্ন সময় জাতীয় ঐক্যের কথা বলেছেন। ২০১৪ সালের নির্বাচনের পর ২০১৬ সালে গুলশানে জঙ্গি হামলার পর খালেদা জিয়া সংবাদ সম্মেলন করে এই পরিস্থিতিতে সন্ত্রাস ও জঙ্গিবাদ মোকাবিলায় জাতীয় ঐক্য গড়ে তোলার আহ্বান জানান। এরপর খালেদা জিয়া কারান্তরীণ হওয়ার আগে গত ৩ ফেব্রুয়ারি আরেক দফা জাতীয় ঐক্যের ডাক দেন। বিএনপি মনে করছে, ভূরাজনৈতিক প্রেক্ষাপটে বিএনপির একার পক্ষে সরকারকে চাপে ফেলা সম্ভব নয়। সরকারকে চাপে রাখতে ২০-দলীয় জোটের বাইরে একটি বৃহত্তর ঐক্যের প্রয়োজন। এবার ড. কামাল হোসেনের নেতৃত্বাধীন গণফোরামের সঙ্গে এরই মধ্যে যুক্তফ্রন্টের একটা সমঝোতা হয়েছে। বিএনপির সঙ্গে সমঝোতার কোনো অগ্রগতি হয়েছে কি না, জানতে চাইলে গণফোরামের নির্বাহী সভাপতি সুব্রত চৌধুরী প্রথম আলোকে বলেন, বিএনপির সঙ্গে ঐক্য করার ব্যাপারে কিছু কথাবার্তা তো আছেই। তবে আনুষ্ঠানিক আলোচনা এখনো শুরু হয়নি। সুশাসনের জন্য নাগরিকের (সুজন) সম্পাদক বদিউল আলম মজুমদারের মতে, সুদূরপ্রসারী লক্ষ্যে আওয়ামী লীগ-বিএনপিসহ সব দল মিলে জাতীয় ঐক্যের ভিত্তিতে একটি জাতীয় সনদ করা উচিত। কিন্তু সেটা হওয়ার সম্ভাবনা ক্ষীণ। তবে শক্তিশালী একটি বিরোধী দল বা জোট গণতান্ত্রিক ব্যবস্থার জন্য ইতিবাচক।